Handfood per avanzads

Uffants scuvran il mund l’emprim da tut cun lur mauns e lur bucca. Tut quai che va, vegn mess en bucca e savens er da quai che n’è betg destinà per quel lieu. Ma jau crai che mintga creschì sa sco che chartun gusta u tge gust ch’il savun u l’erva han. Quai n’è betg perquai che nus sagiain talas chaussas mintga emna, ma perquai ch’ellas èn registradas en nossa memoria cun experientschas fatgas lunsch enavos. Er il mangiar va tar ils pitschens, senza agid da tschadun u furtgetta, directamain en bucca, vul dir, sch’ella vegn chattada. Igl è numnadamain il sport da mintga mamma cun uffants pitschens da sa ruschnar mintga di almain trais giadas sut maisa per scuar ensemen quai ch’è sgulà sper la bucca via. 

Sche quest’emprima fasa è passada, entschaiva segir in’autra ... L’emprima giada che nossas mattas han mangià in hamburger tar il McDonald è quai stà ina dretga pastrigliada. Dapertut ketschup: detta, bucca, vestgadira, maisa e funs, tut era cotschen! U alura las omlettas emplenidas – natiralmain il pli gugent cun ketschup! – ch’ins tegna davant e davos cula or tut! Igl n’è damai gnanc uschè simpel da mangiar chaussas a maun, er quai sto vegnir emprendì! – En questa ediziun chattais Vus divers buns recepts ed ideas rafinadas per sandwichs, wraps u auter ch’ins po mangiar a maun. Tar ils mangiaders cun experientschas avanzadas vegn quai ad esser in success cumplain – e tar ils pitschens mangiaders, gea, er là vegn quai ad esser il hit, mo cun in pau dapli consequenzas. Sche las serviettas èn però en vischinanza, èsi per tuts ensemen in divertiment. 

Jau As giavisch da cor bun appetit
Karin Kohler-Pattis